Kraujo giminystė

Kraujo giminystė ar dažnai tiesiog giminystė – dviejų asmenų santykis, paremtas genetine giminyste arba įvaikinimu.

Giminaičiai – du ar daugiau žmonių, susietų kraujo giminyste. Giminės – giminaičių visuma.

Kraujo giminystė:
 genetinė giminystė pagal bendrą protėvį (pvz., pusbrolis su pussesere, dėdė ir sūnėnas, ir kt.).
 genetinė giminystė pagal kilimą vienas iš kito (pvz., motina ir duktė; senelis ir anūkas; ir kt.).
 arba socialinė giminystė, atkurianti tėvų ir vaikų ryšius per socialinį įsipareigojimą įvaikinant.

Kraujo giminystė (net ir kilusi per įvaikinimą) sukelia teisines pasekmes (pareiga išlaikyti savo vaikus; teisė į turto paveldėjimą) įstatymų numatytais atvejais.

Giminystės linijos 
Tiesioji giminystės linija – giminystės ryšių sistema tarp protėvio ir jo palikuonių – proseneliai, seneliai, tėvai, vaikai, vaikaičiai, provaikaičiai ir t. t.). Kai linija eina iš palikuonio į protėvį, ji vadinasi tiesioji aukštutinė giminystės linija (vaikaičiai, vaikai, tėvai, seneliai ir t. t.), o kai ji eina iš protėvio į palikuonį, ji vadinasi tiesioji žemutinė giminystės linija (seneliai, tėvai, vaikai, vaikaičiai ir t. t.).

Šoninė giminystės linija – giminystės ryšių sistema tarp giminaičių, kilusių iš bendro protėvio. Tokią sistemą sudaro broliai ir seserys, pusbroliai ir pusseserės, dėdės arba tetos ir sūnėnai arba dukterėčios ir t. t.

Giminystės laipsnis – skaičius gimimų, kurie sieja giminaičius, išskyrus bendro protėvio (protėvių) gimimą. Teisiškai svarbus būna tik įstatymų numatytas giminystės artumo laipsnis.

Artimieji giminaičiai:
 tiesiosios linijos giminaičiai iki antrojo laipsnio imtinai (tėvai ir vaikai, seneliai ir vaikaičiai)
 arba šoninės linijos antrojo laipsnio giminaičiai (broliai ir seserys).

Giminaičių pavadinimai

Tiesioji linija 
 Vienos kartos – sibsai
 Sesuo – tų pačių tėvų kitas vaikas, duktė
 Brolis- tų pačių tėvų kitas vaikas, sūnus
 Gretimų kartų
 Tėvai
 Motina, mama – moteris, kuri pagimdė (biologinė motina) arba įvaikino ir augina
 Tėvas
 Vaikai
 Duktė, dukra
 Sūnus
 Perskirtų viena karta
 Seneliai
 Senelė, močiutė
 Senelis, diedukas
 Anūkai, vaikaičiai
 Anūkas, vaikaitis
 Anūkė, vaikaitė
 Perskirtų dviem kartomis
 Proseneliai
 Prosenelė
 Prosenelis
 Proanūkiai, provaikaičiai
 Proanūkis, provaikaitis
 Proanūkė, provaikaitė

Šoninė linija 
 Vienos kartos
 Pusseserė – dėdės ar tetos duktė
 Pusbrolis – dėdės ar tetos sūnus
 Antros eilės pusseserė – vieno iš tėvų pusbrolio ar pusseserės duktė; senelio ar senelės brolio ar sesers anūkė
 Antros eilės pusbrolis – vieno iš tėvų pusbrolio ar pusseserės sūnus; senelio ar senelės brolio ar sesers anūkas
 Gretimų kartų
 Tėvų broliai ir seserys
 Dėdė
 Teta
 Brolio ar sesers vaikai
 Dukterėčia – brolio ar sesers duktė
 Sūnėnas – brolio ar sesers sūnus
 Brolio vaikai
 Brolėčia – brolio dukra
 Brolėnas – brolio sūnus
 Sesers vaikai
 Seserėčia – sesers dukra
 Seserėnas – sesers sūnus

Nutolusi linija 
 Žmonos ar vyro tėvai
 Uošvis − žmonos tėvas
 Uošvė − žmonos motina
 Šešuras − vyro tėvas
 Anyta − vyro motina

 Žmonos ar vyro broliai ir seserys
 Laigonas − žmonos brolis
 Svainė − žmonos sesuo; švogerka − neteiktinas skolinys, vartojamas kaip sinonimas
 Dieveris − vyro brolis
 Moša − vyro sesuo
 Svainis − žmonos sesers vyras; švogeris − neteiktinas skolinys, vartojamas kaip sinonimas
 Mošas − mošos vyras; vyro sesers vyras
 Laigonienė − laigono žmona; žmonos brolio žmona
 Dieverienė − dieverio žmona; vyro brolio žmona
 Svainėnas − svainio sūnus; žmonos sesers ar žmonos brolio sūnus
 Svainėčia − svainio duktė; žmonos sesers ar žmonos brolio duktė
 Dieverėnas − vyro brolio sūnus
 Dieverėčia − vyro brolio duktė
 Mošėnas − vyro sesers sūnus
 Mošėčia − vyro sesers duktė

 Brolienė − brolio žmona
 Svainis − sesers ar žmonos sesers vyras 
 Dėdienė − dėdės žmona
 Tetėnas − tetos vyras
 Pusbrolienė − pusbrolio žmona
 Pusseseris − pusseserės vyras
 Pusbrolėnas − pusbrolio sūnus
 Pusbrolėčia − pusbrolio dukra
 Pusseserėnas − pusseserės sūnus
 Pusseserėčia − pusseserės dukra

 Marti − sūnaus žmona
 Žentas − duktės vyras
 Svotas − žento ar marčios tėvas; sūnaus žmonos ar duktės vyro tėvas
 Svočia − žento ar marčios motina; sūnaus žmonos ar duktės vyro motina

Nuorodos 

 LR civilinio kodekso Trečioji knyga (Šeimos teisė) 
 Bendroji Lietuvių Kalbos Vedybų Giminystės Leksikos Charakteristika (Rūta Buivydienė, 1994 m. (Baltistica))

Šeimos teisė